Eienaar, nog 2 by Leriba Lodge oorval en aangerandLeriba Lodge. (Foto: Facebook) Dit gaan onder die omstandighede goed met die eienaar van die bekende Leriba Lodge in Centurion nadat hy, sy jare lange sjef en ’n voormalige werknemer oor die naweek in sy huis op die perseel oorval en aangerand is. Peet du Preez is gedurende die aanval aangerand nadat die sjef en voormalige werknemer met draadhangers in die huis vasgebind is. Die sjef is ook gedurende die aanval bygedam. Ina Strijdom, wyksraadslid en vriendin van Du Preez, vertel die sjef het Saterdagaand omstreeks 19:00 voor die televisie gesit en eet toe hy deur ses mans met klapmusse oorval is. Die aanvallers het aangedui dat hulle op soek is na die eienaar en kontant. Die sjef is die trappe opgesleep waar hulle die voormalige werknemer oor sy selfoon in ’n vertrek hoor praat het. Dié is ook oorval waarna die twee slagoffers met draadhangers vasgebind is. Leriba Lodge (Foto: Facebook) “Die sjef is verskriklik geslaan. Hulle het hom seergemaak,” vertel Strijdom. Die sjef en voormalige werknemer is later gesleep na waar Du Preez elders in die huis geslaap het. Hier is Du Preez ook erg aangerand voordat die aanvallers die huis geplunder en met verskeie besittings waaronder selfone, skootrekenaars en kontant op die vlug geslaan het. Du Preez het ’n fraktuur in sy neus en oogbank gedurende die aanval opgedoen. Die sjef het beserings aan sy kop en bene opgedoen. Albei sterk tans tuis aan en het reeds berading ontvang. Daar word in dié stadium vermoed dat die aanvallers met ’n wegkommotor op ’n laagwaterbrug in die omgewing stilgehou het waarna hulle van die Hennopsrivier se rigting toegang tot die perseel verkry het. Kapt. Kay Makhubele, woordvoerder van die polisie, het die voorval aan Maroela Media bevestig. Niemand is egter nog in hegtenis geneem in verband met die voorval nie.